## Justícia destaca que el record de les víctimes és clau per a conscienciar els jóvens sobre el flagell del terrorisme

*** El director general d’Atenció a les Víctimes, Francisco Soler, ha participat en la jornada de convivència i conscienciació organitzada per l’Associació de Cossos i Forces de Seguretat de l’Estat Víctimes del Terrorisme**

El director general d’Atenció a les Víctimes i Accés a la Justícia, Francisco Soler, ha destacat que “el relat de les víctimes del terrorisme que continuen vives i mantindre la memòria de les persones assassinades és clau per a conscienciar els jóvens sobre el flagell del terrorisme”.

Soler ha fet estes declaracions en la inauguració de les jornades de convivència i conscienciació titulada ‘No estàs sol’, celebrades a València i organitzades per l’Associació de Cossos i Forces de Seguretat de l’Estat Víctimes del Terrorisme.

Així mateix, les jornades inclouen la taula d’experts ‘Les víctimes educadores com a antídot a la radicalització’, sobre el projecte ‘Memòria i prevenció del terrorisme en les aules de la Comunitat Valenciana’, desenrotllat en centres educatius de les tres províncies per la Conselleria de Justícia i Administració Pública, amb la col·laboració de la Conselleria d’Educació, Cultura, Universitats i Ocupació.

El director general ha destacat que “l’educació és una ferramenta molt potent per a evitar radicalismes i recordar als més jóvens que no es pot baixar la guàrdia en la defensa dels valors democràtics, perquè la violència terrorista sempre té com a objectiu precisament desestabilitzar l’estat de dret, com, per desgràcia, hem pogut comprovar en la història recent d’Espanya”.

Francisco Soler ha explicat que este projecte té el seu origen en les unitats didàctiques dirigides a alumnes de 3r i 4t de l’ESO i de Batxillerat, impulsades pel Ministeri d’Interior, el Ministeri d’Educació, el Centre Memorial de Víctimes del Terrorisme i la Fundació de Víctimes del Terrorisme. El seu objectiu principal és fomentar, des del sistema educatiu, els valors democràtics i el rebuig als radicalismes i la violència terrorista, a més d’aportar a l’alumnat el valuós testimoniatge de les víctimes del terrorisme.

La presència de les víctimes en l’aula suposa el moment de més impacte per a l’alumnat, possible gràcies a l’estreta col·laboració de la Conselleria de Justícia i Administració Pública amb les associacions i entitats de víctimes del terrorisme.

A més, disposen de material complementari amb ‘Testimoniatges audiovisuals de víctimes del terrorisme’, en què s’arrepleguen les experiències d’onze víctimes del terrorisme d’ETA, del Grapo, del FRAP i del gihadisme.

“El relat en primera persona de l’experiència traumàtica de les víctimes i del seu itinerari de vida és el reflex més fidel dels valors democràtics, i trasllada a l’alumnat valencià el compromís comú de treballar per una societat lliure de violència i radicalismes. Només recordant el que hem viscut podem evitar que es repetisca”, ha conclòs Francisco Soler.

Fecha: 14/02/2025